భారీ స్పెక్ట్రమ్‌ వేలానికి రంగం సిద్దం
-  ఖజానాకు చేరనున్న రూ.5.63 లక్షల కోట్ల నిధులు
         న్యూఢిల్లీ: కేంద్ర ప్రభుత్వం మరో భారీ స్పెక్ట్రమ్‌ వేలానికి రంగం సిద్ధం చేసింది. దేశంలో టెలికాం సంస్థలు 4జీ సేవలతో పాటు ఇతర టెలికాం సేవల్లో నాణ్యతను, విస్తృతిని పెంచుకొనేందుకు వీలు కల్పించేలా టెలికాం శాఖ ఈ దఫా భారీ టెలికాం స్పెక్ట్రమ్‌ వేలాన్ని తలపెట్టింది. వచ్చే నెల 29 నుంచి ఈ స్పెక్ట్రమ్‌ వేలానికి బిడ్డింగ్‌ ప్రారంభం కానుంది. ఈ వేలం ద్వారా సర్కారు ఖజానాకు ప్రాథమిక ధర వద్ద రూ.5.63 లక్షల కోట్ల నిధులు సమకూరుతాయని కేంద్రం భావిస్తోంది. స్పెక్ట్రమ్‌ వేలానికి సంబంధించిన 'ఎన్‌ఐఏ'ను కేంద్రం సోమవారం విడుదల చేసింది. సరికొత్త వేలం ద్వారా దేశీయంగా టెలికాం సేవల నాణ్యతను పెంచడంతో పాటు.. కొత్త సర్కిళ్లలో సంస్థలు తన విస్తృతిని వ్యాపింపజేసేందుకు దోహదం చేస్తుందని టెలికాం శాఖ కార్యదర్శి జె.ఎస్‌.దీపక్‌ తెలిపారు.
మీ స్నేహితులకు రికమెండ్ చెయ్యండి